Къэбэрдей-Балъкъэр Республикэм и Iэтащхьэм и хъуэхъухэр
ЕджапIэр къэзыуха ныбжьыщIэхэм
ПщIэ зыхуэтщI еджапIэр къэзыуххэ!
Нобэрей махуэм пIейтеиныгъэ мащIэ хэлъми, гуимыхужщ дэтхэнэ зымкIи. КъызэвнэкI еджапIэм щефхьэкIа илъэсхэр фи гъащIэм и IэфIыпIэм щыщщ, абы къывита гухэхъуэмрэ гуфIэгъуэмрэ зэфлъыт щыIэнукъым, гуапагъэрэ нэщхъыфIагъэрэ хэлъу куэдрэ фигу къэкIыжынущ. Къыфщхьэщыта фи егъэджакIуэхэм, гъэсакIуэхэм, ущиякIуэхэм, фи ехъулIэныгъэ псори гурэ псэкIэ зыхащIэу, къыфхуэгумащIэу икIи къывдэгуфIэу къывбгъэдэтахэм фIыщIэ яхуфщIу, къывбгъэдалъхьа щIэныгъэр вгъэлъапIэу фызэрыхъунум шэч къытесхьэркъым.
Нобэ фэ балигъ гъащIэм фыхохьэ. АдэкIэ IэщIагъэ фхуэхъунур, фызытеувэну гъуэгур къыхэфхыну къыфпэщылъщ. ДяпэкIэ фиIэну сыт хуэдэ ехъулIэныгъэми и лъабжьэу щытынур еджапIэм фыщыщIэса илъэсхэм къыхэфха дерсхэрщ. Зэман гъунэгъум къриубыдэу фэ фи пщэ дэфлъхьэжынущ фыщалъхуа икIи фыкъыщыхъуа хэкум хуэгъэзауэ фхьыну жэуаплыныгъэр. Сыхуейт IэщIагъэр къыхэфх къудей мыхъуу, фи зэфIэкIымрэ лъэкIыныгъэмрэ наIуэ къэзыщIын IэнатIэ зэвгъэгъуэтыну, ехъулIэныгъэу абдеж щызыIэрывгъэхьэнум цIыхумрэ фыщалъхуа щIыналъэмрэ яфI къыхэкIыну. Фызэмыблэж, фи щIэныгъэм хэвгъахъуэ, феджэ, зывужь, къалэнхэр зыхуэвгъэувыж, ахэр гушхуэныгъэ фхэлъу зэвгъэхъулIэ.
Гуми псэми къыбгъэдэкIыу фэри, фи адэ-анэхэми, фи егъэджакIуэхэмрэ гъэсакIуэхэмрэ сынывохъуэхъу еджапIэр къызэрывухамкIэ. Фи гъуэгур дахэу, нэхуу, къабзэу ефхьэкIыну, ехъулIэныгъэр фи куэду фыпсэуну си гуапэщ! Гъуэгу махуэ!
Урысейм и щIалэгъуалэм я махуэм
Къэбэрдей-Балъкъэр Республикэм и Iэтащхьэ КIуэкIуэ Казбек щIыналъэм щыпсэу ныбжьыщIэхэм Урысейм и щIалэгъуалэм я махуэм хъуэхъу псалъэкIэ захуигъэзащ:
«Ныбжьэгъу лъапIэхэ! ЩIалэгъуалэм и махуэмкIэ сынывохъуэхъу!
Зи зэхэщIыкIыр лъагэ, гуащIафIэу щыт, жэрдэмщIакIуэу къэув Къэбэрдей-Балъкъэрым и щIалэгъуалэр, ди щIалэхэмрэ хъыджэбзхэмрэ, щIэныгъэми, щэнхабзэми, гъуазджэми, спортми ехъулIэныгъэ лъагэхэр сыт щыгъуи щагъэлъагъуэ, ди щIыналъэм зиужьыным, жылагъуэ псэукIэр егъэфIэкIуэным я гуащIэ халъхьэ.
ПщIэ щхьэхуэ яхуэфащэщ икIи хэхауэ я цIэр къиIуапхъэщ волонтёр IэнатIэм Iут ди щIалэгъуалэм. Зи Iуэху хуэмыщIахэм зыщIагъэкъуэну, гулъытэ хуэныкъуэ цIыхухэм ядэIэпыкъуну хуэхьэзыр ныбжьыщIэхэр сыт и лъэныкъуэкIи щапхъэ мэхъу. Дызэрыт лъэхъэнэ гугъур цIыхухэм ящыгъэпсынщIэным, дунейр зэщIэзыщта пандемием и ягъэу жылагъуэм екIар гъэмэщIыным хуэунэтIауэ абы яхузэфIэкIар къыпхуэмылъытэну инщ, лъапIэщ, лIыгъэ пэлъы-тэщ.
ЩIалэгъуалэр дэзыхьэх Iуэхугъуэхэр дэIыгъыным, ябгъэдэлъ гъэсэныгъэмрэ зэфIэкIымрэ зегъэужьыным хуэгъэзауэ ди щIыналъэми къэрал-ми нобэ лэжьыгъэ куэд щызэфIагъэкI.
Шэч къытесхьэркъым фи гуащIэм, щIэныгъэм, лъэкIым щIэупщIэ зэраIэнум, ар къыщывгъэлъэгъуэн IэнатIэ, фигуми фи псэми фIэпихыу, зэрывгъуэтынум, фыщалъхуа Къэбэрдей-Балъкъэрым фи сэбэп зэревгъэкIынум.
ЩIалэгъуалэм си гуапэу сынывохъуэхъу узыншагъэ быдэ фиIэну, фи гуащIэдэкI и шхыгъуэ куэдрэ фихуэну, гуращэрэ гугъапIэ дахэу фиIэр псори къывэхъулIэну!»
